钦定古今图书集成/明伦汇编/氏族典/第170卷 > 颜颐仲
## 钦定古今图书集成/明伦汇编/氏族典/第170卷 > 颜颐仲

按《龙溪县志》：“颐仲，字景正，耆仲之弟也。理宗朝以祖
遗泽补官，历宁化尉，转西安丞，除知西安县，皆有美
政。丁内艰，服阕，调衡山，未上，委转运司干办公事，迁
通判临安府。端平元年，除将作监主簿，出知严州，入
为司农丞，摄金部郎官，除直秘阁，两浙转运判官。时
禁旅饥，众遂汹汹，颐仲抚定之。除户部郎，知临安府”，
进将作监，仍监府事。轮对，言中外弊事甚悉，进太府
少卿。“嘉熙改元，以直秘阁奉武夷祠，除广西转运判
官。三年，令赴行在奏事，除太府卿兼《敕令》所删修官”，
迁司农卿兼左司。四年，兼权户部侍郎，以直宝谟阁
知宁国府。淳祐改元，除浙东提刑，寻以旧职奉崇禧
祠。二年，起知泉州，以秘阁修撰兼福建提刑。减商税，
除盗贼，养孤老，掩骸骼，民甚德之。四年，起知温州。明
年，迁右文殿、知庆元府、沿海制置使。六年，诏职事修
举，升集英殿制置大使。七年，除宝章阁待制。八年，除
兵部侍郎。乞祠。十二年，以刑部侍郎召兼敕令所详
定官，除权兵部尚书，俄权刑部兼知临安府。明年冬，
擢吏部尚书，以宝章阁学士提举玉隆万寿宫。请老
里居。